नए सीजन में फुलेरा तक बनेगी पक्की सड़क, क्या सचिव जी का ट्रांसफर रुकेगा?
Amazon Prime Web Series Panchayat Season 3 Shooting Location अमेजन प्राइम की पॉपुलर वेब सीरीज पंचायत के तीसरे सीजन की शूटिंग मध्य प्रदेश में सीहोर जिले के गांव महोड़िया में चल रही है।
अमेजन प्राइम की पॉपुलर वेब सीरीज पंचायत के तीसरे सीजन की शूटिंग मध्य प्रदेश में सीहोर जिले के गांव महोड़िया में चल रही है। इसी गांव को सीरीज में उत्तर प्रदेश के बलिया जिले का गांव फुलेरा दिखाया गया है। सीजन-3 के अगले साल अप्रैल-मई तक रिलीज होने की उम्मीद है। सीरीज के सीजन-2 को बहुत ही इंटरेस्टिंग पॉइंट पर खत्म किया गया था। पंचायत सचिव अभिषेक त्रिपाठी का ट्रांसफर हो गया है। उन्हें फुलेरा गांव छोड़ना होगा।
इसके अलावा एक और सवाल ये है कि क्या सीजन 3 में फुलेरा तक पक्की सड़क बन जाएगी? उस विधायक का क्या होगा जिसने सचिव जी का ट्रांसफर करवाया है। उप प्रधान प्रह्लाद जिनका बेटा शहीद हो गया था उनका क्या होगा? रिंकी और सचिव जी की प्रेम कहानी कहां तक पहुंचेगी?
दैनिक भास्कर पंचायत की शूटिंग लोकेशन पर पहुंचा, जहां इस सीरीज से जुड़ी कई सारी बातें पता कीं-
खबर में आगे बढ़ने से पहले कुछ तस्वीरें देखें...
अब पंचायत के सीजन 3 से जुड़ी तीन बड़ी बातें...
1. उप प्रधान के बेटे के नाम का पुस्तकालय
सीरीज की तीसरे पार्ट में एक पुस्तकालय नजर आएगा। ये उप प्रधान 'प्रहलाद पांडे' के बेटे राहुल की याद में बनाया गया है। इसका नाम शहीद राहुल पाण्डेय केन्द्रीय पुस्तकालय है। पुस्तकालय के बाहर राहुल की मूर्ति भी लगी दिखाई देगी। इस पर लिखा है- ग्राम फुलेरा के वीर सपूत अमर शहीद राहुल पाण्डेय को शत् शत् नमन। उनका जन्म दिवस 2 मार्च 1999 और शहीद दिवस 5 जुलाई 2020 है।
2. पंचायत भवन पर अभी भी अभिषेक त्रिपाठी का नाम
पंचायत भवन पर प्रधान का नाम मंजू देवी / बृजभूषण दुबे लिखा है। वहीं सचिव में अभी भी अभिषेक त्रिपाठी का नाम लिखा है। शायद पंचायत सचिव का ट्रांसफर रुक गया है। सीजन 2 में विधायक चंद्र किशोर ने सचिव से नाराज होकर उनका ट्रांसफर करवा दिया था। फुलेरा तक सड़क बनाने के लिए फंड न देने को लेकर विधायक जी को गांव में एंट्री नहीं मिली थी जिससे वो नाराज हो गए थे।
3. फुलेरा तक बनी पक्की सड़क
शहीद राहुल पाण्डेय केन्द्रीय पुस्तकालय के सामने एक बोर्ड लगा है। इस पर लिखा है सीसी रोड सरपंच ग्राम पंचायत फुलेरा। हो सकता है कि यह वही सड़क हो जिसके लिए फुलेरा गांव की प्रधान मंजू देवी के पति बृजभूषण दुबे सीजन 2 में विधायक चंद्र किशोर से फंड मांगने गए थे, लेकिन विधायक ने इनकार कर दिया था और झगड़ा भी किया था।
पंचायत वेब सीरीज का प्लॉट
ये एक कॉमेडी-ड्रामा है। पूरी सीरीज में उत्तर प्रदेश का एक गांव फुलेरा दिखाया गया है। हर एक एपिसोड की कहानी अभिषेक त्रिपाठी, मंजू देवी, बृज भूषण दुबे, विकास और प्रहलाद पाण्डेय के इर्द-गिर्द ही घूमती है। सीरीज के अब तक दो सीजन रिलीज हुए है। 3 अप्रैल 2020 को इसका सीजन 1 रिलीज हुआ था। लोगों ने इसे काफी पसंद किया। पहले सीजन को IMDB में 10 में से 8.8 रेटिंग मिली थी।
सीजन 1
वेब सीरीज में इंजीनियरिंग पास आउट अभिषेक त्रिपाठी को फुलेरा पंचायत कार्यालय में सचिव के पद पर सरकारी नौकरी मिलती है। इस नौकरी से वह नाखुश है और कैट की तैयारी करने लगता है। हालांकि बाद में गांव में उन्हें धीरे-धीरे अच्छा लगने लगता है। गांव के प्रधान की बेटी रिंकी से सचिव की मुलाकात एक पानी की टंकी पर होती है और पहले सीजन को यहां खत्म कर दिया जाता है।
सीजन 2
पंचायत का दूसरा सीजन 20 मई 2022 को रिलीज किया गया था। IMDB में इस सीजन की भी रेटिंग 8 से ज्यादा थी। इस सीजन में विधायक चंद्र किशोर की एंट्री होती है। सीरीज में उप प्रधान प्रहलाद पाण्डेय के बेटे की शहादत दिखाई गई है। रिंकी और अभिषेक त्रिपाठी की कहानी को इसमें आगे बढ़ाया गया है। सचिव के ट्रांसफर की चिट्ठी पर इस सीजन को खत्म किया गया था।
सीजन 3
लोगों को अब सीजन 3 का बेसब्री से इंतजार है। इसकी शूटिंग अभी चल रही है। 30 नवंबर तक इसके खत्म होने की उम्मीद है। ऐसे में इस साल तीसरा सीजन रिलीज होना संभव नहीं लगता। तीसरा सीजन अगले साल अप्रैल-मई में रिलीज हो सकता है। हालांकि आधिकारिक तौर पर अभी तक पंचायत के मेकर्स की तरफ से इसकी डेट को लेकर कोई अपडेट नहीं दिया गया है।
आखिर में दो और सवाल...
विधायक का क्या होगा? रिंकी और सचिव की प्रेम कहानी कहां तक बढ़ेगी?
हो सकता है कि इस सीजन में विधायक को सबक सिखाया जाए और उसे अपनी विधायकी गंवानी पड़े। वहीं रिंकी और सचिव जी की प्रेम कहानी को आगे बढ़ाया जाएगा। एक इंटरव्यू में वेब सीरीज के डायरेक्टर दीपक कुमार ने रिंकी और अभिषेक त्रिपाठी की प्रेम कहानी पर कहा था- 'हर चीज में समय लगता है। गांव की प्रकृति की तरह ही सब कुछ धीमी गति से होगा। धीरे-धीरे सब होगा।'
